**עזרא יצחק נאווי** (1951 – 9 בינואר 2021) היה פעיל שמאל רדיקלי ישראלי.

נאווי היה פעיל מרכזי בארגון "תעאיוש" ואחד ממקימיו. הוא הורשע בעבירות שונות, בין היתר בביצוע מעשה סדום בקטין פלסטיני, ובגין התפרעות ותקיפת שוטר. האירוע גרר קמפיין בינלאומי רב-משתתפים לשחרורו.

ביולי 2018 הוגש נגדו כתב אישום בגין שיתוף פעולה עם כוחות הביטחון של הרשות הפלסטינית, בחשד שמסר להם מידע על אודות פלסטינים שמכרו קרקעות ליהודים.

ביוגרפיה
--------

נאווי נולד בירושלים להורים שעלו מעיראק באותה שנה. שירת בצה"ל בהנדסה קרבית.

ב-1997 הורשע בביצוע מעשה סדום, לדבריו בהסכמה, בקטין פלסטיני בן 15 בשנת 1992. עם האנשים שפעלו למענו וביקשו הקלה בעונשו נמנה בן זוגו לשעבר, הסנאטור האירי דייוויד נוריס, שלימים נאלץ עקב כך להסיר מועמדותו לנשיאות אירלנד.

בנוסף הורשע נאווי בשימוש בלתי חוקי בנשק, גידול סמים, החזקת סמים לצריכה עצמית, החזקת כלים לסמים, כניסה לשטח סגור, איומים, הסעת תושב זר, והפרעה לעובד ציבור. בגין עבירות אלו ריצה נאווי פעמיים עונשי מאסר בפועל, בשנת 1997 ובשנת 2006.

נאווי מת ממחלת הסרטן ב-9 בינואר 2021.

### פעילותו

נאווי החל בפעילותו הפוליטית בשלהי שנות ה-80, עם פרוץ האינתיפאדה הראשונה. ב-2001, לאחר פריצת האינתיפאדה השנייה, היה לפעיל מרכזי של ארגון "תעאיוש" באזור דרום הר חברון, שם פועל הארגון על מנת לסייע לפלסטינים, אשר לטענתו ולטענת ארגוני שמאל אחרים, סובלים מאז סוף שנות ה-90 מהתנכלויות של שלטונות הצבא ומתנחלים מהאזור במטרה לגרש אותם מהאזור.

נאווי ריכז פרויקטים הומניטריים, כגון הקמת מרפאות, שיפוץ בתי ספר, הקמת תשתיות מים, ארגון קייטנות לילדים, וכן סייע באופן חומרי לנזקקים. לצד פעולות אלו, הוא השתתף בפעולות בעלות גוון פוליטי מובהק יותר, כגון ארגון קבוצות מתנדבים, ישראלים ושאינם ישראלים, לעבודה ולשמירה על רכוש פלסטיני, וכן תיווך בין הפלסטינים לרשויות החוק הישראליות, פריצת מערות מגורים שנאטמו בידי צה"ל, השתתפות בפעולות מחאה, ותיעוד של הנעשה בשטח. שליטתו בערבית ובעברית אפשרה לו לתווך בין תושבי המקום לפעילים, וסייעה בהפיכתו לפעיל מרכזי באזור ובארגון.

מנגד, מתנחלים באזור ראו בנאווי גורם מתסיס שהסית את הפלסטינים באזור. בעקבות תביעה שהגיש נאווי נגד אחד מתושבי סוסיא בגין איומים, הגדירה השופטת את התנהגותו של נאווי כלפי התושבים כ"מסכת התנהגויות מכוערת ומטרידה של המתלונן כלפי אנשי היישוב". בשנת 2006 טענו נאווי וחבריו כי הותקפו על ידי מתנחלים וגלגלי מכוניתו נוקבו.

הסרט התיעודי "האזרח נאווי", משנת 2007, בבימויו של פעיל תעאיוש ניסים מוסק, מתעד את פעולותיו של נאווי בדרום הר חברון.

נאווי נעצר פעמים רבות על ידי כוחות הביטחון. בשנת 2007 נעצר על ידי כוח מג"ב באום אל-ח'יר, כשהתפרע ותקף שוטרים, במהלך הריסת פחונים בלתי חוקיים שנבנו בידי פלסטינים. בעקבות הרשעתו במעשים אלו, ולקראת מתן גזר הדין, נשמעו קולות בקרב השמאל הישראלי נגד ההרשעה ונגד עונש מאסר בפועל. חלק מהאירוע שצולם בווידאו, שודר בטלוויזיה וגרר קמפיין בינלאומי לשחרורו. תומכיו טענו, בין השאר, כי בסרטון שתיעד חלק מהאירוע לא נראה שנאווי תקף, אך על פי התביעה תקף נאווי את השוטרים בתוך המבנה, אירוע שלא נקלט בעדשות המצלמה. בעקבות הקמפיין נשלחו לנציגויות ישראליות ברחבי העולם כ-100 אלף מכתבי תמיכה בנאווי. בתום דיון בעניינו, הוצג לשופטת מכתב תמיכה שעליו חתמו כ-20 אלף איש. עם התומכים בנאווי בעת המשפט נמנו יהודית קרפ, גלית חזן-רוקם ונועם חומסקי. בית המשפט גזר על נאווי חודש מאסר, חצי שנת מאסר על תנאי ל-3 שנים, קנס של 750 ש"ח ופיצויים לשני שוטרים בסך 500 ש"ח לכל אחד. נאווי ערער לבית המשפט המחוזי בירושלים על הכרעת הדין ועל גזר הדין, אך ערעורו נדחה.

ב-11 ביולי 2009 נעצר לאחר שקרא "פושעי מלחמה" לעבר רס"ן עידן מורג וחייליו, שהורו לו להתפנות משטח צבאי סגור סמוך לסוסיא. נאווי הועמד לדין בבית משפט השלום בירושלים והורשע בהעלבת עובד ציבור. בערעור שהגיש לבית המשפט המחוזי בירושלים זוכה נאווי מעבירה זו.

באפריל 2013 נעצר נאווי עם שני פעילי תעאיוש נוספים בדרום הר חברון ונחקר בחשד להפרת הסדר הציבורי. השלושה תבעו את המדינה על חקירת שווא וב-2015 הושגה פשרה שבמסגרתה התנצלה המשטרה, ושולמו להם פיצויים בסך 12,000 ש"ח.

בינואר 2017 הגיעה המדינה להסכם עם נאווי, שלפיו תפצה אותו ב-45,000 ש"ח בעקבות התנכלות של שוטרים.

### פרשת מסירת המידע לרשות הפלסטינית

בינואר 2016 פרסמה תוכנית התחקירים "עובדה" תחקיר המבוסס על מידע שצילם ארגון "עד כאן" ועריכתו מומנה בסיוע של פורום קהלת, המתעד פנייה של אדם המציג עצמו כסוחר קרקעות המעוניין למכור קרקעות ליהודים דרך נאווי. נאווי נראה בתחקיר מעביר למנגנוני הביטחון הפלסטיניים פרטים על המתווך. נאווי טען בהקלטה, שמנגנוני הביטחון יהרגו את הסוחר והוא מתגאה שנהג כך בעבר עוד שלוש פעמים ושאף נאמר לו שהייתה לו יד במותו של לפחות פלסטיני אחד. אותו אדם, אבו ח'ליל, עונה בידי שירותי הביטחון הפלסטיניים ומת זמן מה לאחר מכן, בנסיבות בלתי ברורות. בתגובתו מסר נאווי: "הוא פנה אלי והציג עצמו כסוחר קרקעות. כיוון שהנחתי שהוא נשלח לבנות נגדי עלילה, ולהכפיש את שמי בקרב האוכלוסייה הפלסטינית, לא נותר לי אלא לדווח על העניין לרשות, לבל אחשב לרוכש קרקעות".

בעקבות התחקיר פתחה משטרת ישראל בחקירה פלילית של הפרשה, וב-11 בינואר עצרה את נאווי בנמל התעופה בן-גוריון כשניסה לצאת מישראל. הוא נותר במעצר במשך כשבועיים. במרץ 2016 המליצה המשטרה להעמיד לדין את נאווי ואת גיא בוטביה, פעיל נוסף בתעאיוש, בגין מגע עם סוכן זר וקשירת קשר לביצוע פשע. במאי 2018 הודיעה הפרקליטות כי החליטה להגיש כתב אישום נגד נאווי, בגין הפרת החוק ליישום הסכמי אוסלו ומסירת מידע לרשות הפלסטינית.

עקב פטירתו של נאווי, הופסק המשפט הפלילי נגדו בינואר 2021 .

במרץ 2021 פורסם בעיתון הארץ כי מעבדת זיהוי פלילי קבעה שלפחות אחד המסמכים שפרסם "עד כאן", שהפליל לכאורה את נאווי, היה מזויף.

חיים אישיים
-----------

נאווי היה הומוסקסואל מוצהר, שהתגורר בירושלים עם בן זוגו (משנת 1999), פואד מוסא, אסיר ביטחוני משוחרר. נאווי היה שרברב במקצועו, והוא ובן-זוגו היו שותפים בעסק אינסטלציה. לזוג לא היו ילדים.

קישורים חיצוניים
----------------

ויקישיתוף מדיה וקבצים בנושא **עזרא נאווי** בוויקישיתוף
* אביבה לורי, הבלדה על עזרא ופואד, באתר הארץ, 16 בדצמבר 2003
* תום שגב, השרברב שיצא צדיק, באתר הארץ, 21 בדצמבר 2005
* לונדון את קירשנבאום, "לא יכול להשלים עם מה שקורה שם", באתר nana10‏, 30 ביוני 2009
* חיים לוינסון, פעיל השמאל, עזרא נאווי, נידון לחודש מאסר וחצי שנת מאסר על תנאי על תקיפת שוטרים בדרום הר חברון, באתר הארץ, 21 באוקטובר 2009
* ארי פינס, ‏חידת עזרא נאווי, באתר ‏מאקו‏, 21 בינואר 2016

* Neve Gordon, Israeli activist to be jailed for caring, Guardian, 6.5.2009
* Tim McGirk, Ezra Nawi: Jewish Pacifist Facing Jail for Aiding Arabs, Time, 15.8.2009
* Ethan Bronner, Unlikely Ally for Residents of West Bank, NYTimes, 27.6.2009
* Ezra Nawi, Israel's Man of Conscience, The Nation, 29.6.2009

הערות שוליים
------------

1. ↑  ת"פ (שלום י-ם) 3246/07 מדינת ישראל נ' נאווי עזרא (נבו 19.03.2009)
2. 1 2 3  חיים לוינסון, עו"ד קרפ ועוד 20 אלף מבקשים: אדוני השופט, שחרר את עזרא נאווי, באתר הארץ, 30 באוגוסט 2009
3. ↑  חיים לוינסון, עבור הפרקליטה לשעבר, דין שמאלנים שונה ממתנחלים, באתר הארץ, 27 באוגוסט 2009
4. ↑  דנה הרמן וחיים לוינסון, במוקד סערת בחירות באירלנד: ישראלי שהורשע בבעילת קטין, באתר הארץ, 31 ביולי 2011  
Gay senator David Norris quits Irish presidency bid, BBC, 2 August 2011
5. 1 2  פ (י-ם) 3246/07 מדינת ישראל נגד עזרא נאווי, ניתן ב-21 באוקטובר 2009 (הקישור אינו פעיל)
6. ↑  אתר למנויים בלבד עופר אדרת, פעיל השמאל הרדיקלי עזרא נאווי מת בגיל 69, באתר הארץ, 9 בינואר 2021
7. ↑  ריכוז ידיעות על פעילות תעיוש בדרום הר חברון באתר הארגון;  
חרב הגרוש: אלימות, התנכלויות ואי אכיפת החוק בדרום הר חברון, דו"ח "בצלם", יולי 2005;  
ניר חסון, האינסטלטור היהודי שמגן בגופו על דרי המערות, באתר הארץ, 5 ביוני 2005
8. ↑  ניר חסון, האינסטלטור היהודי שמגן בגופו על דרי המערות, באתר הארץ, 5 ביוני 2005
9. ↑  רועי שרון, קינות משמאל לימין, באתר nrg‏, 19 ביולי 2007
10. ↑  ניר חסון‏, מתנחלים הכו פעילי שמאל בדרום הר חברון, באתר וואלה!‏, 24 בספטמבר 2006
11. ↑  אריאל הירשפלד, לב האפלה, באתר הארץ, 25 ביולי 2007
12. ↑  פ (י-ם) 3246/07 מדינת ישראל נגד עזרא נאווי, ניתן ב-19 במרץ 2009 (הקישור אינו פעיל)
13. ↑  חבריו של עזרא נאווי מזמינים להשתתף בישיבת בית המשפט, באתר המפלגה הקומוניסטית הישראלית
14. ↑  רותי אברהם, יהודית קרפ: העבריין עזרא נאווי הוא "הגואל והמושיע", באתר News1 מחלקה ראשונה, 27 באוגוסט 2009
15. ↑  ע"פ (י-ם) 5035/09 עזרא נאווי נגד מדינת ישראל, ניתן ב-18 באפריל 2010 (הקישור אינו פעיל)
16. ↑  ת"פ 48501-05-10 מדינת ישראל נגד עזרא יצחק נאווי, ניתן ב-10 ביוני 2012 (הקישור אינו פעיל)
17. ↑  חיים לוינסון, המחוזי זיכה פעיל שמאל שכינה חיילים "פושעי מלחמה", באתר הארץ, 20 בדצמבר 2012
18. ↑  אתר למנויים בלבד עמירה הס, המשטרה התנצלה על מעצר וחקירה לשווא של פעילי שמאל שתיעדו בנייה במאחז, באתר הארץ, 19 ביוני 2015
19. ↑  ניר חסון, המדינה תפצה את פעיל השמאל עזרא נאווי ב-45 אלף שקל בעקבות התנכלות שוטרים, באתר הארץ, 24 בינואר 2017
20. ↑   ציוץ של "עד כאן" ברשת החברתית אקס (טוויטר), 8 ביוני 2023.
21. ↑  עובדה, ‏תחקיר: פעיל השמאל הקיצוני שמסכן במודע חיי פלסטינים, באתר ‏מאקו‏, 6 בינואר 2016
22. ↑  ניר חסון, שבועיים למעצר עזרא נאווי: המשטרה טרם גילתה ממה מת הפלסטיני שנאווי נחשד בניסיון להרגו, באתר הארץ, 24 בינואר 2016
23. ↑  עמרי אסנהיים, ‏עובדה: השתולים מהר חברון, באתר ‏מאקו‏, 8 בינואר 2016
24. ↑  אלון חכמון, ‏נעצר בנתב"ג עזרא נאווי שעמד במרכז תחקיר שעורר סערה, באתר מעריב אונליין, 11 בינואר 2016
25. ↑  שבתי בנדט‏, בעקבות התחקיר: המשטרה ממליצה להעמיד לדין שני פעילי שמאל, באתר וואלה!‏, 27 במרץ 2016,  
משה נוסבאום, ‏המשטרה: להעמיד לדין את עזרא נאווי, באתר ‏מאקו‏, 27 במרץ 2016
26. ↑  עזרא נאווי, שנחשד בניסיון רצח, יואשם באופן חריג בהפרת סעיף מהסכם אוסלו, באתר הארץ, 24 במאי 2018
27. ↑  כבוד השופט שאול גבאי ריכטר, החלטה של בית משפט השלום ירושלים כל הפסקת ההליכים נוכח פטירת הנאשם, באתר תקדין, ‏12 בינואר 2021
28. ↑  אתר למנויים בלבד הגר שיזף, ארגון ימין פרסם מסמכים נגד פעילי שמאל, שנקבע כי הם מזויפים או שנחשדו ככאלה, באתר הארץ, 30 במרץ 2021.
29. ↑  אביבה לורי, הבלדה על עזרא ופואד, באתר הארץ, 16 בדצמבר 2003;  
קלמן ליבסקינד, דובר צה"ל לא רוצה לשמוע על מתנחלים טובים, באתר nrg מעריב, 7 במרץ 2010;   
ת"פ 3186/02 מדינת ישראל נ' מוסא (7 ביוני 2004)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987011525767405171
* VIAF: 1531166237090896380005
* WorldCat (עם VIAF): 1531166237090896380005

 |